अमेरिकी दूतावास की पूर्व कर्मचारी लीना ने जिस जमीन के लिए जान गंवाई, आज भी मामा के कब्जे में
American Embassy Leena Sharma Murder In Madhya Pradesh (Hoshangabad). लीना शर्मा। अमेरिकी दूतावास की पूर्व कर्मचारी। 2016 में अचानक गायब हो गई। 7 दिन बाद जिसने हत्या की थी, उसी मामा ने नर्मदापुरम (होशंगाबाद) जिले के सोहागपुर थाने में गुमशुदगी दर्ज कराई।
नाम- लीना शर्मा। अमेरिकी दूतावास की पूर्व कर्मचारी। 2016 में अचानक गायब हो गई। 7 दिन बाद जिसने हत्या की थी, उसी मामा ने नर्मदापुरम (होशंगाबाद) जिले के सोहागपुर थाने में गुमशुदगी दर्ज कराई। शिकायत के 10 दिन बाद ही पुलिस को पहला क्लू मिला। 15 दिनों की खोजबीन के बाद नाले में दफन उसकी लाश मिल गई, लेकिन इस मर्डर मिस्ट्री की कड़ियां जोड़ने में और परिवार को न्याय मिलने में 7 साल का लंबा समय लगा। 21 मार्च को कोर्ट ने तीन आरोपियों को आजीवन कारावास की सजा सुनाई है।
दैनिक भास्कर की टीम उस गांव में पहुंची जहां लीना शर्मा की हत्या हुई थी। सड़क किनारे घाट पर बैठे एक बुजुर्ग से पूछा- प्रदीप शर्मा को आप जानते हैं। जवाब में इशारा करते हुए वो बोले- थोड़ी दूर पर उनका घर है, लेकिन वो तो अब जेल में हैं। वहां कोई नहीं मिलेगा। घर पर पहुंचे तो वहां सन्नाटा पसरा था। पास में ही पड़ोस के दो-तीन लोग पेड़ के नीचे बैठे थे। बोले- जिस जमीन के लिए लड़की ने जान गंवाई, वो आज भी उसके मामा प्रदीप शर्मा के कब्जे में है।
पुलिस ने हत्याकांड की गुत्थी कैसे सुलझाई, क्लू कैसे मिला? किस तरीके से आरोपी ने पुलिस को गुमराह किया? आखिर आरोपी को सजा कैसे मिली? कोर्ट में क्या हुआ… सिलसिलेवार पढ़िए पूरी रिपोर्ट...
पहले जानते हैं घटना वाले दिन क्या हुआ…
38 साल की लीना शर्मा मध्यप्रदेश के सोहागपुर की रहने वाली थीं। दिल्ली में पढ़ी-लिखी अमेरिकी दूतावास में असिस्टेंट मैनेजर के पद पर कार्य कर चुकी थीं। वह दिल्ली के बसंतकुंज इलाके में रहती थीं। होशंगाबाद के सोहागपुर के पास डुडादेह में उसकी करोड़ों रुपए की पुश्तैनी जमीन थी। 10.41 एकड़ जमीन पर उसके मामा प्रदीप शर्मा (तत्कालीन ब्लॉक कांग्रेस अध्यक्ष) का कब्जा था।
20 अप्रैल 2016 को लीना ने सीमांकन कराकर मामा के कब्जे से जमीन को मुक्त कराया थी। वह चाहती थीं कि अपने कब्जे की जमीन पर फेंसिंग करा दे, ताकि दोबारा कोई कब्जा न कर सके। तार की फेंसिंग कराने के लिए उसने प्रताप कुशवाहा से बात की। 29 अप्रैल 2016 की सुबह करीब 9 बजे वह प्रताप कुशवाहा, उसके कर्मचारी गंगाराम और तुलाराम के साथ मौके पर गई थीं।
मामा प्रदीप शर्मा ने उन्हें फेंसिंग कराने से रोका। मामा ने कहा कि मैं भी अपनी जमीन की फेंसिंग कराने वाला हूं। साथ में ही करा देंगे। मामा की इस बात पर लीना मान गईं। उसने मजदूरों को फेंसिंग का सामान खेत के पास ही रहने वाले पड़ोसी डेनियल प्रकाश के घर पर रखने के लिए कहा। इसके बाद वो अपने मामा प्रदीप के घर की तरफ चली गईं। यह जानकारी सरकारी अधिवक्ता शंकरलाल मालवीय ने दी।
मामा ने पुलिस को बताया– भांजी जबलपुर गई है
गुमशुदगी की रिपोर्ट दर्ज कराते समय लीना के मामा प्रदीप शर्मा ने बताया कि मेरी भांजी जबलपुर जाने वाली थी। 28 अप्रैल 2016 को वो मुझसे मिलकर जलबपुर के लिए निकली। 29 अप्रैल को मैंने उसे कॉल किया तो उसका मोबाइल बंद आता रहा। पुलिस ने लीना के मोबाइल नंबर को ट्रेस कराने की कोशिश की तो लोकेशन पिपरिया मिली। वहां पहुंचने पर पुलिस ने एक लड़के के पास से लीना का मोबाइल जब्त कर लिया। लड़के ने पूछताछ में बताया कि इटारसी-जबलपुर पैसेंजर ट्रेन में यह मोबाइल मिला है। मैंने इसे चुराया नहीं है।
ऑटो वाले के बयान से मामा पर संदेह गहराया
पुलिस ने पिपरिया से मिले लीना के मोबाइल की जब कॉल डिटेल निकाली तो पहली बार पुलिस को कुछ सुराग मिले। कॉल डिटेल में मिले आखिरी नंबर पर पुलिस ने फोन किया तो किसी ऑटो चालक का नंबर निकला। ऑटो वाले ने पुलिस को बताया कि उसने खुद अपने ऑटो से 29 अप्रैल की सुबह लीना शर्मा को डूडादेह गांव में खेत के पास छोड़ा था। जबकि 5 मई 2016 को उसके मामा प्रदीप शर्मा ने सोहागपुर थाने में लीना के गायब होने की जो गुमशुदगी दर्ज कराई। उसमें 28 अप्रैल की सुबह 9 से उसके लापता होने की बात कही थी।
ऐसे में सवाल उठा कि आखिर लीना के मामा ने उसके गांव में आने को लेकर झूठ क्यों बोला? प्रदीप शर्मा की तरह ही उसके दो नौकर गोरेलाल और राजेंद्र कुमरे के बयान में भी विरोधाभास था। यहीं से पुलिस का शक मामा पर गहराने लगा, लेकिन कोई सबूत नहीं था।
इधर ‘सेव लीना’ कैंपेन से पुलिस पर बढ़ता गया दबाव
लीना के लापता होने के 15वें दिन शव मिलने के बीच उसके दोस्तों ने सोशल साइट पर ‘सेव लीना’ नाम से एक कैंपेन भी चलाया। जिसे अच्छा-खासा समर्थन मिल रहा था। पुलिस पर इस मर्डर मिस्ट्री को सुलझाने का दबाव लगातार बढ़ रहा था। स्टेट ही नहीं नेशनल मीडिया में भी लीना के लापता होने और फिर उसकी हत्या की खबर छाई हुई थी, लेकिन हत्या के मुख्य आरोपी प्रदीप शर्मा के राजनीतिक प्रभाव की वजह से कोई भी उसके खिलाफ बयान देने को तैयार नहीं था।
लीना के दोस्तों ने भी मामा पर जताया शक
एक तरफ पुलिस लीना की तलाश में जुटी थी। वहीं भोपाल और दिल्ली से लीना के दोस्त पुलिस को लगातार फोन कर रहे थे। लीना के कुछ दोस्तों ने ही पुलिस को बताया कि लीना का अपने मामा के साथ जमीन का विवाद चल रहा है। हो सकता है कि उसके गायब होने में उनका हाथ हो, लेकिन पुलिस के पास कोई ठोस सबूत नहीं थे, इसलिए गिरफ्तारी नहीं हो पा रही थी।
सिर्फ एक झूठ ने पुलिस को हत्यारों तक पहुंचाया 
मामा ने गुमशुदगी की शिकायत में कहा- 28 अप्रैल की सुबह 9 बजे लीना आई थी। जबकि लीना को खेत तक छोड़ने वाले ऑटो चालक ने कहा कि उसने खुद लीना को 29 अप्रैल की सुबह 9 बजे खेत पर छोड़ा था। वहीं, लीना के दोस्त भी पुलिस को मामा प्रदीप पर शक होने की बात कहते रहे। लीना के डूडादेह पहुंचने की तारीख को लेकर बोले गए मामा प्रदीप शर्मा के सिर्फ एक झूठ ने पूरी मिस्ट्री को सुलझा दिया।
पुलिस ने मामा के नौकरों को उठाया तो सुलझ गई मिस्ट्री
पुलिस ने प्रदीप शर्मा के दो नौकरों गोरेलाल और राजेंद्र को हिरासत में लेकर कड़ाई से पूछताछ शुरू की तो दोनों ने बताया कि प्रदीप ने ही हत्या को अंजाम दिया है। हम दोनों तो बस उनका सहयोग कर रहे थे। फिर पुलिस ने प्रदीप शर्मा को हिरासत में लिया तो उसने लीना के डूडादेह गांव पहुंचने से लेकर उसकी हत्या करने और शव को ठिकाने लगाने की पूरी कहानी पुलिस को बता दी।
प्रदीप ने बताया कि फेंसिंग करने को लेकर विवाद इतना बढ़ा कि मैंने लीना पर पत्थर से और नौकर गोरेलाल, राजेंद्र ने उसके सिर पर डंडे से हमला कर दिया। गहरी चोट लगने से वह जमीन पर गिर गई। थोड़ी देर तक तड़पने के बाद उसकी मौत हो गई। इसके बाद शव को ट्रैक्टर-ट्रॉली में रखकर नौकरों के साथ सतपुड़ा टाइगर रिजर्व क्षेत्र के कामती के जंगल में पहुंचे। वहां बरसाती नाले में गड्‌ढा खोदकर उसे दफना दिया।
यूरिया-नमक डालकर दफन की थी लाश
मामा प्रदीप ने भांजी की हत्या के बाद शव को नष्ट करने के लिए अपने नौकरों से गड्‌ढा खुदवाया। गड्‌ढे में नमक और यूरिया डालने के बाद शव को निर्वस्त्र कर दफना दिया। उसके पर्स से वसीयतनामा निकालकर, जींस पेंट और पर्स को अपने घर के पीछे मेढ़ पर जला दिया था। वसीयतनामा को अपने पास रख लिया था।
पुलिस गुमराह हो इसलिए ट्रेन में फेंका मोबाइल
लीना मर्डर मिस्ट्री के मुख्य आरोपी ने हत्या से एक साल पहले आई फिल्म दृश्यम की तरह पुलिस को गुमराह करने की कोशिश की। भांजी को मौत के घाट उतारने के बाद उसके दोनों मोबाइल को इटारसी से जबलपुर की ओर जाने वाली पैसेंजर ट्रेन में फेंक दिया, ताकि पुलिस उसकी लोकेशन को लेकर भ्रमित होती रहे। इत्तेफाक से ये मोबाइल पुलिस को घटनास्थल से करीब 30 किलोमीटर दूर ही पिपरिया स्टेशन पर एक लड़के के पास से मिल गया। इसी मोबाइल की कॉल डिटेल से पूरे मामले की कड़ियां जुड़ती गईं। लापता होने के 15वें दिन पुलिस ने एसडीएम, तहसीलदार की उपस्थिति में गड्ढा खुदवाकर लाश को निकलवाया।
64 गवाहों की गवाही के बाद तीन अभियुक्तों को आजीवन करावास
64 गवाहों की गवाही और भौतिक साक्ष्यों के आधार पर कोर्ट ने ने पूर्व ब्लॉक कांग्रेस अध्यक्ष प्रदीप शर्मा (63), नौकर गोरेलाल (32) और राजेंद्र (27) को आजीवन कारावास की सजा सुनाई। कोर्ट ने कहा कि वारदात जरूर निर्मम है, लेकिन उक्त परिस्थिति मृत्युदंड दिए जाने के लिए पर्याप्त नहीं है।
मामा प्रदीप शर्मा ने अपनी भांजी की जमीन हड़पने के लिए नौकरों के साथ मिलकर उसकी हत्या की। यह अपराध पारंपरिक पारिवारिक संबंधों पर आधारित सामाजिक ताने-बाने पर विपरीत प्रभाव डालने वाला है। प्रदीप शर्मा, गोरेलाल, राजेंद्र का आपराधिक रिकॉर्ड नहीं है। दोबारा ऐसे काेई अपराध करने की संभावना नहीं है, अभियुक्त समाज के लिए खतरा है, ऐसा भी प्रतीत नहीं होता। इस कारण ये केस ‘विरल से विरलतम’ रेयरेस्ट ऑफ द रेयर की श्रेणी में नहीं आता है। जहां मृत्यु दंड (फांसी) अपेक्षित हो।
9 महीने में मामा और 11 महीने में नौकरों को जमानत
लीना शर्मा की लाश काफी सड़ चुकी थी। उसकी पहचान कराने के लिए बहन हेमा शर्मा का भोपाल में डीएनए टेस्ट कराया था। डीएनए रिपोर्ट से लीना के शव की पहचान हुई थी। हत्या के खुलासे के बाद लीना के मामा प्रदीप शर्मा, नौकर गोरेलाल, राजेंद्र को जेल भेजा गया। प्रदीप शर्मा 9 महीने बाद 22 फरवरी 2017 को जमानत पर जेल से बाहर आया। जिसके सवा महीने बाद 1 अप्रैल 2017 को गोरेलाल और राजेंद्र भी जमानत पर बाहर आ गए।
जिस जमीन के लिए लीना ने गंवाई जान, उस पर मामा का कब्जा
लीना शर्मा 10.41 एकड़ की अपनी पुश्तैनी जमीन को अपने कब्जे में पाने के लिए तार फेंसिंग करना चाहती थी, जिसके लिए उसे अपनी जान से हाथ धोना पड़ा। मामा ने उसकी हत्या की। आज वो जमीन मामा प्रदीप शर्मा के भी कब्जे में है। उन्हीं के परिजन उस पर फसल उगा रहे हैं।
लीना शर्मा की बहन हेमा शर्मा, जो अपने पति के साथ दूसरे राज्य में ही रहती है। ग्रामीणों का कहना है कि वारदात के बाद जमीन को पाने वो गांव नहीं आई है। अपने फैसले में कोर्ट ने कहा है कि लीना शर्मा की भूमि को प्रदीप शर्मा ने अपने उपयोग के लिए रख लिया है। इसे लीना शर्मा के वैध उत्तराधिकारी को देना न्यायोचित है। इसके लिए भी कोर्ट ने आदेश दिया है।
ये भी पढ़ें...
बहुचर्चित लीना शर्मा हत्याकांड में 3 को आजीवन कारावास
मध्यप्रदेश के बहुचर्चित लीना शर्मा हत्याकांड में कोर्ट ने सगे मामा समेत 3 दोषियों को आजीवन कारावास की सजा सुनाई है। दिल्ली में अमेरिकी दूतावास में सहायक प्रबंधक के पद पर कार्य कर चुकीं लीना शर्मा हत्याकांड में नर्मदापुरम जिले के सोहागपुर की कोर्ट ने मंगलवार को फैसला सुनाया। पूरी खबर पढ़ने के लिए यहां क्लिक करें...